b"\n_START_ARTICLE_\nTvis Kloster\n_START_PARAGRAPH_\nTvis Kloster blev grundlagt i 1163 af den fra folkesagnene s\xc3\xa5 kendte prins Buris Henriksen, som sk\xc3\xa6nkede sin g\xc3\xa5rd 'Tvisel' til abbed Peder fra Herrevad Kloster i Sk\xc3\xa5ne, der h\xc3\xb8rte til cistercienserordenen. Til klosterets underhold sk\xc3\xa6nkede prins Buris endvidere birkerne Felling, Skjern, Hjerm og Hvistorp (Kvistrup). Ved reformationen bestod klosterets jordegods af cirka 200 b\xc3\xb8nderg\xc3\xa5rde i alt. Efterh\xc3\xa5nden blev jorden dyrket af l\xc3\xa6gbr\xc3\xb8dre, mens de egentlige munke tilbragte dagen med b\xc3\xb8n, boglige studier og lettere manuelt arbejde._NEWLINE_Klosteret blev kaldt 'Tuta Vallis' (lat.: den sikre dal), idet den blev bygget p\xc3\xa5 en \xc3\xb8 mellem to \xc3\xa5l\xc3\xb8b og var omgivet af flere sandbakker, hvilket gav en god beskyttelse. Placeringen ved Stor\xc3\xa5en og Tvis \xc3\x85 gav ligeledes gode transportveje til de omkringliggende byer og landsbyer._NEWLINE_De indt\xc3\xa6gter, som kom fra jordegodset, blev dels sendt til moderklosteret og paven i Rom, dels brugt p\xc3\xa5 socialt hj\xc3\xa6lpearbejde, undervisning og videnskab. Som p\xc3\xa5 de fleste andre klostre var munkene p\xc3\xa5 Tvis kloster i stand til at behandle en r\xc3\xa6kke sygdomme. _NEWLINE_P\xc3\xa5 klosteret har der v\xc3\xa6ret et klokkest\xc3\xb8beri. Den dag i dag findes klokker i hhv. Hjerm, Lomborg og Vejrum kirker, som blev produceret p\xc3\xa5 Tvis Kloster. Desuden fandtes et mindre teglv\xc3\xa6rk._NEWLINE_I \xc3\xa5rene forud for reformationen fik klosteret vanskeligheder med at f\xc3\xa5 d\xc3\xa6kket de stadig stigende udgifter. Grunden dertil var nok den, at munkev\xc3\xa6senets anseelse var p\xc3\xa5 tilbagegang, samtidig med at klosterets v\xc3\xa6rdier blev dr\xc3\xa6net fra flere sider. _NEWLINE_Ved reformationen i 1536 blev munkev\xc3\xa6senet oph\xc3\xa6vet, og kongen overtog klosteret og de tilh\xc3\xb8rende jorder. Den sidste katolske biskop Oluf Munk fra Ribe overtog herp\xc3\xa5 klosteret i 1547, som herefter blev omformet til en herreg\xc3\xa5rd. Som klausul for overtagelsen skulle de munke, som stadig boede p\xc3\xa5 klosteret, f\xc3\xa5 lov til at blive boende til deres d\xc3\xb8d. Familien Munk ejede herreg\xc3\xa5rden til 1614, hvor det kom i Mogens Ulfeldts eje. Efterf\xc3\xb8lgende var det bl.a. de kendte familier Rantzau, Trolle, og Bille, som ejede herreg\xc3\xa5rden._NEWLINE_I \xc3\xa5r 1681 kom klosteret i Gabriel Grubbes eje. P\xc3\xa5 dette tidspunkt var klosteret s\xc3\xa5 forfaldent, at Grubbe i 1698 ans\xc3\xb8gte kong Christian 5. om at m\xc3\xa5tte rive bygningerne ned. Kongen gav sin tilladelse, men betingede sig, at der byggedes en kirke p\xc3\xa5 stedet. Grubbe indrettede derfor en del af klosterets vestfl\xc3\xb8j (den gamle spisesal) til kirke. Denne del af klosteret fungerede herefter som sognekirke i Tvis indtil 1884, hvor der blev bygget en ny kirke midt i sognet._NEWLINE_I 1889 besluttede sogner\xc3\xa5det at rive den gamle kirke ned og dermed den sidste rest af klosteret. Man sendte en ans\xc3\xb8gning om tilladelse til nedrivningen, men afventede ikke svaret, f\xc3\xb8r man begyndte nedrivningen. Da svaret indl\xc3\xb8b (et afslag), var kirken j\xc3\xa6vnet med jorden. Kirkeg\xc3\xa5rden, som var blevet etableret i forbindelse med kirken, blev bevaret. I 1935 rejstes en mindesten over klosteret p\xc3\xa5 alterets plads midt i kirkeg\xc3\xa5rden._NEWLINE_I 1921-23 foretog Nationalmuseet og i 1978-79 Holstebro Museum udgravninger p\xc3\xa5 stedet.\n_START_SECTION_\nOpbygning af klosteret\n_START_PARAGRAPH_\nTvis Kloster har v\xc3\xa6ret et firl\xc3\xa6nget anl\xc3\xa6g af st\xc3\xb8rrelsesorden ca. 50 x 50 meter (2500 m\xc2\xb2). Klosterkirken har udgjort nordfl\xc3\xb8jen med koret i \xc3\xb8st. \xc3\x98stfl\xc3\xb8jen har i stueplanet indeholdt sakristi, kapitelsal, opgang til 1. etages sovesal, port og i den sydlige ende et samlingsrum. Sydfl\xc3\xb8jen har sandsynligvis indeholdt en spisesal og et tilh\xc3\xb8rende k\xc3\xb8kken, mens vestfl\xc3\xb8jen har fungeret som bryggers til opbevaring af f\xc3\xb8devarer.\n_START_SECTION_\nBeliggenhed\n_START_PARAGRAPH_\nTvis Kloster l\xc3\xa5 cirka 4 kilometer \xc3\xb8st for Holstebro ved Tvis M\xc3\xb8lle lidt syd for \xc3\xb8stenden af Vandkrafts\xc3\xb8en, hvor Tvis \xc3\x85 l\xc3\xb8ber ud i Stor\xc3\xa5en/s\xc3\xb8en."